夜苦秋蚊達旦不寐
作者：周紫芝
朝代：宋

paragraphs: 昔年記淮邦，茅廬蔚秋草。
兩耳無晨昏，秋蚊困飛繞。
利吻極慘傷，群飛固輕矯。
懸知孀女祠，未可較多少。
至今夢中雷，客枕疑已曉。
那知三家村，復此終夕撓。
青烟鬱蒿艾，横空益奔擾。
手倦勞撲緣，眼病惡薰燎。
誰言天宇大，微物吝除剿。
何必養嘉羞，便可付丹鳥。